दिल्ली: कुतुब मीनार परिसर में 27 प्राचीन मंदिरों का पुनर्निर्माण करे सरकार- VHP
विश्व हिंदू परिषद (विहिप) ने शनिवार को मांग की कि सरकार 'कुतुब मीनार परिसर' में प्राचीन मंदिरों का पुनर्निर्माण करे और वहां हिंदू अनुष्ठानों को फिर से शुरू करने की अनुमति दे
नयी दिल्ली: विश्व हिंदू परिषद (विहिप) ने शनिवार को मांग की कि सरकार 'कुतुब मीनार परिसर' में प्राचीन मंदिरों का पुनर्निर्माण करे और वहां हिंदू अनुष्ठानों को फिर से शुरू करने की अनुमति दे। विहिप के राष्ट्रीय प्रवक्ता विनोद बंसल सहित संगठन के अन्य नेताओं द्वारा स्मारक परिसर का दौरा किए जाने के बाद उक्त मांग उठायी गई। कुतुब मीनार परिसर के दौरे के बारे में पूछे जाने पर बंसल ने बताया- 'हमने स्मारक के प्रमुख हिस्सों का दौरा किया और हिंदू देवी-देवताओं की मूर्तियों की स्थिति को देखना दिल दहला देने वाला था। कुतुब मीनार को 27 मंदिरों को ध्वस्त करने के बाद प्राप्त सामग्री से बनाया गया था। हम मांग करते हैं कि उन सभी 27 मंदिरों का पुनर्निर्माण किया जाए, जिन्हें पूर्व में गिराया गया था और हिंदुओं को वहां पूजा करने की अनुमति दी जाए।'बता दें, विहिप की ये मांग ऐसे वक्त में आयी है, जब  राष्ट्रीय स्मारक प्राधिकरण ( NMA)ने कुतुब मीनार के परिसर में लगी भगवान गणेश की दो मूर्तियों को हटाने का फैसला किया है। पिछले महीने एएसआई को भेजे गए पत्र में एनएमए ने कहा था कि मूर्तियों को राष्ट्रीय संग्रहालय में सम्मानजनक स्थान दिया जाना चाहिए, जहां ऐसी प्राचीन वस्तुओं को प्रदर्शित करने का प्रावधान हो। एनएमए और एएसआई दोनों ही संस्कृति मंत्रालय के तहत आते हैं। इनपुट-भाषा